Forslag til Rådets forordning (EF) om ændring af forordning (EØF) nr. 822/87 om den fælles markedsordning for vin (97/C 214/08) KOM(97) 267 endelig udg. - 97/0161(CNS)

(Forelagt af Kommissionen den 4. juni 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

I artikel 15, stk. 6, i Rådets forordning (EØF) nr. 822/87 af 16. marts 1987 om den fælles markedsordning for vin (1), ændret ved forordning (EF) nr. 1592/96 (2), er der fastsat bestemmelser for medlemsstaternes anvendelse af æblesyre; dette stof er aldrig blevet anvendt siden forordningens ikrafttræden, og dets anvendelse bør ikke længere tillades; det bør derfor slettes i bilag VI til nævnte forordning;

i artikel 17, stk. 3, i forordning (EØF) nr. 822/87 er det fastsat, at en vis form for afsyring kun er tilladt som en overgangsforanstaltning; forsøg i de medlemsstater, hvor den praktiseres, viser nytten og betydningen af denne praksis; den bør derfor tillades definitivt;

i artikel 45 i forordning (EØF) nr. 822/87 er der fastsat en ordning for støtte til koncentreret druemost og rektificeret koncentreret druemost, der anvendes til forøgelse af alkoholindholdet; for rektificeret koncentreret druemost fra vinavlszonerne C III er der fastsat en differentieret støtte; i nævnte artikels stk. 2, andet afsnit, er det fastsat, at denne ydelse også finder anvendelse på rektificeret koncentreret druemost, der er produceret uden for vinavlszonerne C III i anlæg, hvor produktionen er påbegyndt inden den 30. juni 1982; denne udvidelse af ordningen blev tilladt for at tage hensyn til, at der var anlæg uden for vinavlszonerne C III, der producerede most, og at den nye ordning ville have skadet dem; denne udvidelse, der var acceptabel på daværende tidspunkt (1987), er ikke længere berettiget, da investeringerne er afskrevet;

artikel 53 i forordning (EØF) nr. 822/87 indeholder en ordning for kontrol med indgangspriserne for druesaft og druemost henhørende under pos. 2009 og 2204 i den kombinerede nomenklatur; denne ordning er ikke tilpasset den virkelige markedssituation for disse produkter af mangel på repræsentative importmarkeder i medlemsstaterne; denne ordning bør tilpasses for at muliggøre enten en kontrol ved andre midler end en fast importværdi eller en beregning af den faste importværdi på grundlag af noteringerne for produkterne på eksportmarkederne i tredjelandene -

UDSTEDT FØLGENDE FORORDNING:

Artikel 1

I forordning (EØF) nr. 822/87 foretages følgende ændringer:

1) Artikel 15, stk. 6, andet led, udgår.

2) I artikel 17, stk. 3, udgår ordene »indtil den 31. august 1997«.

3) Artikel 45, stk. 2, andet afsnit, udgår.

4) Artikel 53, stk. 2 og 3, affattes således:

»2. For most henhørende under KN-kode 2009 og 2204, for hvilken anvendelsen af toldsatserne i den fælles toldtarif er afhængig af produktets importpris, skal korrektheden af denne pris efterprøves enten på grundlag af en kontrol af de enkelte partier eller ved hjælp af en fast importværdi, som Kommissionen beregner på grundlag af prisnoteringerne for de samme produkter i oprindelseslandene.

Hvis den oplyste indgangspris på det pågældende parti er højere end den faste importværdi, hvis den anvendes, forhøjet med en margen, der fastsættes efter stk. 3, og som ikke må overstige den faste importværdi med mere end 10 %, skal der stilles en sikkerhed svarende til importtolden, som fastsættes på grundlag af den faste importværdi.

Hvis indgangsprisen for det pågældende parti i det foregående tilfælde ikke oplyses, afhænger anvendelsen af toldsatserne i den fælles toldtarif af den faste importværdi eller af anvendelsen af de relevante bestemmelser i toldforskrifterne på betingelser, der skal fastlægges efter stk. 3.

3. Gennemførelsesbestemmelserne til nærværende artikel vedtages efter proceduren i artikel 83. De vedrører navnlig fastsættelsen af kriterierne for fastlæggelse af, hvilken kontrolordning der gælder, og de elementer, der skal tages i betragtning ved beregning af de faste importværdier.«

5) Bilag VI, stk. 3, litra k), affattes således:

»k) tilsætning af vinsyre til syring i henhold til artikel 21 og 23«

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Den anvendes fra den 1. september 1997, for så vidt angår artikel 1, stk. 3.

Den anvendes fra den 1. juli 1997, for så vidt angår artikel 1, stk. 4.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 84 af 27. 3. 1987, s. 1.

(2) EFT nr. L 206 af 16. 8. 1996, s. 31.